b'\n_START_ARTICLE_\nEtniset puhdistukset Bosnian sodassa\n_START_SECTION_\n"Etninen puhdistus"\n_START_PARAGRAPH_\nSerbit k\xc3\xa4yttiv\xc3\xa4t Bosnian muslimeihin ja kroaatteihin kohdistuneista murhista ja karkotuksista nime\xc3\xa4 etninen puhdistus. Puhdistuksien tarkoituksenahan oli kansaltaan yhten\xc3\xa4isen Suur-Serbian luominen. Vaikka Bosnia-Hertsegovinan sota n\xc3\xa4ytti ulkopuolisista joskus sekavalta kansallisuuksien mittel\xc3\xb6lt\xc3\xa4, niiden p\xc3\xa4\xc3\xa4juonena oli Slobodan Milo\xc5\xa1evi\xc4\x87in ja h\xc3\xa4nen l\xc3\xa4hipiirins\xc3\xa4 suunnittelema ja ohjaama p\xc3\xa4\xc3\xa4asiassa muslimeihin ja kroaatteihin kohdistuva kansanmurha. Toisaalta kroaatit puhdistivat alueita muslimeista. Muslimien alueilta muutti muita kansoja vapaaehtoisesti pois, ja jotkut muslimit pitiv\xc3\xa4t vankileirej\xc3\xa4.\n_START_SECTION_\nEtnisten puhdistusten syyt\n_START_PARAGRAPH_\nBalkanissa k\xc3\xa4ydyiss\xc3\xa4 sodissa on pitk\xc3\xa4\xc3\xa4n karkotettu toisia kansoja. Serbit karkottivat turkkilaisia pois Balgradista jo Karadjordjen nostamassa ensimm\xc3\xa4isess\xc3\xa4 kansannousussa. Etniset puhdistukset jatkuivat 1800-luvun lopun ja 1900-luvun alun Balkanin sodissa._NEWLINE_1990-luvulla serbikansallismieliset pitiv\xc3\xa4t kansansa asiaa pyh\xc3\xa4n\xc3\xa4 ja varsinkin muslimeja sivilisaationsa vihollisina, maata aikoinaan miehitt\xc3\xa4neen osmanivaltakunnan perillisin\xc3\xa4, jotka joutikin ajaa pois. Kroaatit taas toivat serbinationalistien mieleen toisen maailmansodan aikaisen verisen maineen saaneen Usta\xc5\xa1an. Niinp\xc3\xa4 serbit kostivat todellisia ja kuviteltuja historian v\xc3\xa4\xc3\xa4ryyksi\xc3\xa4.\n_START_SECTION_\nRunkosuunnitelma ja serbik\xc3\xa4yt\xc3\xa4v\xc3\xa4t\n_START_PARAGRAPH_\nAjatus Serbian luomisesta Jugoslaviaan h\xc3\xa4vitt\xc3\xa4m\xc3\xa4ll\xc3\xa4 muita kansoja syntyi luultavasti jo viimeist\xc3\xa4\xc3\xa4n 1980-luvulla. Karadzicin kanssa SDS:\xc3\xa4\xc3\xa4 perustanut Vladimir Srebrov kertoi, ett\xc3\xa4 Bosnian muslimit oli tarkoitus tuhota taloudellisesti ja t\xc3\xa4ysin eliminoida kansana. Srebrovin mukaan liittoarmeijan kenraalit suunnittelivat Bosnian jakamista Kroatian kanssa Vrbas-joki rajana jo 1980-luvulla niin, ett\xc3\xa4 puolet muslimeista kuolisi, osa pakenisi ja osa k\xc3\xa4\xc3\xa4ntyisi ortodokseiksi. Kun Srebrov valitti serbinationalisteille, etteiv\xc3\xa4t n\xc3\xa4m\xc3\xa4 noudata suunnitelmaa, serbien puolisotilaalliset joukot pid\xc3\xa4ttiv\xc3\xa4t ja kiduttivat_NEWLINE_Srebrovia._NEWLINE_Yhten\xc3\xa4isen serbivaltion luomiseen t\xc3\xa4ht\xc3\xa4\xc3\xa4v\xc3\xa4 Ram-suunnitelma kiteytyi vaiheittain vuosina 1990-1991._NEWLINE_Serbian nationalismilla ratsastanut presidentti Slobodan Milosevic n\xc3\xa4ki Kroatian ja Slovenian itsen\xc3\xa4istymispyrkimysten luovan harvinaisen otollisen tilaisuuden suuren serbivaltion luomiselle. Armeijan upseerit suunnittelivat ja valmistelivat Suur-Serbiaan t\xc3\xa4ht\xc3\xa4\xc3\xa4v\xc3\xa4\xc3\xa4 RAM-suunnitelmaa ainakin niin aikaisin kuin vuonna 1990._NEWLINE_Milosevic hylk\xc3\xa4si ajatuksen yhten\xc3\xa4isest\xc3\xa4 keskitetyst\xc3\xa4 liittovaltiosta (suunnitelma A) jo vuoden 1991 alussa, ja ajoi sen j\xc3\xa4lkeen Serbian ulkopuolisten serbialueiden ylti\xc3\xb6kansallismielisten aseistamista ilman liittoarmeijan v\xc3\xa4liintuloa. T\xc3\xa4m\xc3\xa4 oli niin sanottu suunnitelma B. Milosevicin v\xc3\xa4itet\xc3\xa4\xc3\xa4n jakaneen Bosnian Kroatian johtajan Tudjmanin kanssa jo alkuvuodesta 1991 Kara\xc4\x91or\xc4\x91evossa. Milosevicin toivo luoda Suur-Serbia poliittisin keinoin mureni Kroatian ja Slovenian itsen\xc3\xa4istytty\xc3\xa4 kes\xc3\xa4kuussa 1991. Jo helmikuussa 1991 esitetty suunnitelma C oli RAM-suunnitelma (runkosuunnitelma, ram=kehys, runko tai Brana-suunnitelma), jossa voimakas liittoarmeijan ja aseistettujen paikallisten serbien yhteishy\xc3\xb6kk\xc3\xa4ys ajaisi muslimit ja kroaatit tiehens\xc3\xa4 mahdollisimman suurelta alueelta Bosniassa ja Kroatiassa._NEWLINE_Tarkoituksena oli jo kev\xc3\xa4\xc3\xa4ll\xc3\xa4 1991 vuotaneen suunnitelman mukaan luoda yhten\xc3\xa4inen serbik\xc3\xa4yt\xc3\xa4v\xc3\xa4 alueelta l\xc3\xa4nteen ja etel\xc3\xa4\xc3\xa4n. K\xc3\xa4yt\xc3\xa4v\xc3\xa4suunnitelman oli laatinut liittoarmeijan esikunta ja Milosevicin virasto. Cetnikkij\xc3\xa4rjest\xc3\xb6 "Valkoisten kotkien" johtajan Vojislav Seseljin mukaan Milosevic k\xc3\xa4ski heit\xc3\xa4 "puhdistamaan". RAM-suunnitelma viimeisteltiin elokuussa 1991 kokouksessa, jossa oli l\xc3\xa4sn\xc3\xa4 liittoarmeijan korkeita upseereja ja my\xc3\xb6s armeijan psykologisen osaston asiantuntijoita. Kokouksessa olivat l\xc3\xa4sn\xc3\xa4 kenraalit Blagoje Ad\xc5\xbei\xc4\x87 ja majuri Milan Gvero, majuri \xc4\x8cedo Kne\xc5\xbeevi\xc4\x87, everstiluutnantti Radenko Radinovi\xc4\x87,ja kenraali Aleksandar Vasiljevi\xc4\x87._NEWLINE_Suunnitelman ajatus oli j\xc3\xa4rjest\xc3\xa4\xc3\xa4 ja siirt\xc3\xa4\xc3\xa4 Serbian ulkopuoliset Jugoslavian serbit SDS:n valvonnan alle ja aseistaa heid\xc3\xa4t serbivaltion luomista varten. Suunnitelmaan liittyi my\xc3\xb6s peitettyj\xc3\xa4 toimintoja. Salaisen poliisin oli m\xc3\xa4\xc3\xa4r\xc3\xa4 luoda serbipoliisi ja aseistettuja serbijoukkoja Krajinaan ja Bosnian serbitasavaltoihin. Elokuussa 1991 Milosevic ja Karadzic tapasivat keskustellen Bosnian tilanteesta, ja Karadzic mainitsi ett\xc3\xa4 kenraali Nikola Uselecilta saapuu pian asekuljetus. Ram-suunnitelma vuosi julkisuuteen 1991, kun Ante Markovic paljasti sen Vreme-lehdelle. Markoviic sanoi, ett\xc3\xa4 aseet oli m\xc3\xa4\xc3\xa4r\xc3\xa4 antaa serbien aluepuolustukselle. Milosevic v\xc3\xa4itti j\xc3\xa4lkik\xc3\xa4teen, ettei Ram ollut sotasuunnitelma vaan viestinn\xc3\xa4n salaussuunnitelma._NEWLINE_Serbian salaisen poliisin p\xc3\xa4\xc3\xa4llikk\xc3\xb6 Jovica Stani\xc5\xa1i\xc4\x87 loi Arkanin tiikerit ja Kapetan Draganin Punaiset baretit._NEWLINE_Ram-suunnitelmaan liittyv\xc3\xa4 er\xc3\xa4virallinen "sotilaslinja" luotiin. Sit\xc3\xa4 johti kenraali Jovica Stani\xc5\xa1i\xc4\x87, ja "etnisen puhdistuksen ministeri" Mihalj Kertes. Ja kenraalien Ratko Mladi\xc4\x87 ja Andrija Bior\xc4\x8devi\xc4\x87 oli m\xc3\xa4\xc3\xa4r\xc3\xa4 koordinoida Seseljin ja Arkanin cetnikkiryhm\xc3\xa4t armeijan toimintaan. Eversti \xc5\xbdeljko Ra\xc5\xbenatovi\xc4\x87 (Arkan)in oli m\xc3\xa4\xc3\xa4r\xc3\xa4 johtaa sit\xc3\xa4 k\xc3\xa4yt\xc3\xa4nn\xc3\xb6ss\xc3\xa4. Suunnitelmassa oli tarkoitus terrorisoida muslimeja muun muassa raiskauksin.\n_START_SECTION_\nPuhdistuksen ensi vaiheet\xc2\xa0: Bijeljina, Zvornik, Foca\n_START_PARAGRAPH_\nEtnisen puhdistuksen kaava syntyi sodan alussa huhti-toukokuussa 1992. \xc4\x8cetnikit ja liittoarmeija toimivat ensi kertaa Bosniassa Bijeljinassa, jonne hy\xc3\xb6k\xc3\xa4nneet serbit surmasivat raa\'asti tapaamiaan bosniakkisiviilej\xc3\xa4. Arkanin cetnikit hy\xc3\xb6kk\xc3\xa4siv\xc3\xa4t moskeijoihin, tappoivat summamutikassa muslimeja, ry\xc3\xb6stiv\xc3\xa4t muslimien kodit ja tuhosivat muslimien instituutiot. Muslimit toivoivat liittoarmeijan auttavan heit\xc3\xa4. N\xc3\xa4in ei k\xc3\xa4ynyt, vaan cetnikit ja armeija karkottivat yhdess\xc3\xa4 30\xc2\xa0000 muslimia pakoon, ja noin 100 oli kuollut._NEWLINE_Huhtikuun alussa Milosevic ja Karadzic v\xc3\xa4ittiv\xc3\xa4t muslimien kansanmurhaavan serbej\xc3\xa4. Milosevicin mukaan Serbia ei ollut mukana sodassa, ja Karadzicin mielest\xc3\xa4 Bosnian hallitus oli aloittanut sodan, kun oli aktivoinut aluepuolustuksen 4. huhtikuuta vastauksena Bijeljina tapahtumiin. Seuraava puhdistus tapahtui ensi kertaa suurena Zvornikissa l\xc3\xa4hell\xc3\xa4 Serbian rajaa. Zvornikia tulitettiin ensin tykeill\xc3\xa4, kun serbit olivat poistuneet kaupungista. Tsetnikit, erikoispoliisijoukot ja liittoarmeija valtasivat pian kaupungin. Bosniakkeja vastaan eiv\xc3\xa4t juurikaan toimineet paikalliset serbit, vaan Serbiasta tulleet. Veril\xc3\xb6ylyn j\xc3\xa4lki\xc3\xa4 alettiin pian peitell\xc3\xa4 lastaamalla ruumiita kuorma-autoihin. Etninen puhdistus oli t\xc3\xa4ydellinen, 50\xc2\xa0000 bosniakkia ja kroaattia pakkosiirrettiin, pakeni ja murhattiin._NEWLINE_Ensi kertaa serbien tekem\xc3\xa4 etninen puhdistus n\xc3\xa4kyi koko laajuudessaan vasta Focassa. Siell\xc3\xa4 Valibor Ostojic ja Vojislav Maksimovic pitiv\xc3\xa4t ortodoksikirkossa 6. huhtikuuta Focan valtausta valmistelevan kokouksen._NEWLINE_Valibor Ostojic oli Karadzicin yst\xc3\xa4v\xc3\xa4 ja Vojislav Maksimovic Bosnian entinen tiedotusministeri._NEWLINE_Niinp\xc3\xa4 6. huhtikuuta montenegrolaista tsetnikki\xc3\xa4 alkoi murhata ja ry\xc3\xb6st\xc3\xa4\xc3\xa4 bosniakkeja sek\xc3\xa4 polttaa bosniakkien taloja. Seuraavana p\xc3\xa4iv\xc3\xa4n\xc3\xa4 Ostojic m\xc3\xa4\xc3\xa4r\xc3\xa4si puhdistamaan kaupungin muslimeista ja pettureista. Samana y\xc3\xb6n\xc3\xa4 ihmisi\xc3\xa4 ammuttiin takapihoilleen. Focaan perustettiin ensimm\xc3\xa4iset keskitysleirit ja aloitettiin kulttuurimuistomerkkien tuhoaminen, moskeija r\xc3\xa4j\xc3\xa4ytettiin. Focassa my\xc3\xb6s seksuaalirikoksista kommunistien aikana vangittu Ostojic aloitutti naisten ohjatun raiskauksen.\n_START_SECTION_\nUlkomaailman reaktio\n_START_PARAGRAPH_\nAluksi kertomuksia Bosnia-Hertsegovinan julmuuksista ei uskottu tai ne haluttiin sivuuttaa. Kun Bosnia-Hertsegovinan hallitus kertoi YK:n p\xc3\xa4\xc3\xa4sihteerille bosniakkeihin kohdistuneista julmuuksista, p\xc3\xa4\xc3\xa4sihteeri ei uskonut t\xc3\xa4t\xc3\xa4. On v\xc3\xa4itetty, ett\xc3\xa4 l\xc3\xa4nsivallat olisivat olleet tietoisia keskitysleireist\xc3\xa4 jo varhain, mutta eiv\xc3\xa4t halunneet aluksi puuttua asiaan.\n_START_SECTION_\nKritiikki\xc3\xa4\n_START_PARAGRAPH_\nOn jonkin verran keskusteltu siit\xc3\xa4, olivatko serbien vuosina 1992-1995 tekem\xc3\xa4t Bosnian etniset puhdistukset kansanmurha, ja kuka teoista oli vastuussa. Esimerkiksi Bosnian serbiarmeija BSA toimi Jugoslavian armeijasta erill\xc3\xa4\xc3\xa4n, niin ettei sit\xc3\xa4 voitu suoraan kytke\xc3\xa4 Serbiaan. T\xc3\xa4m\xc3\xa4 oli osa Milosevicin taktiikkaa. Luovuttuaan Suur-Serbia-hankkeesta Milosevic veti vuonna 1994 tukensa Bosnian serbeilt\xc3\xa4 sulkien Serbian ja Bosnian serbialueen v\xc3\xa4lisen rajan. Milosevic my\xc3\xb6s pid\xc3\xa4tytti cetnikkijohtaja Vojislav Seseljin, jonka alaisina pidetyt joukot kiduttivat ja murhasivat siviileit\xc3\xa4 ja tekiv\xc3\xa4t muita rikoksia Bosniassa. T\xc3\xa4m\xc3\xa4nkin Milosevic teki l\xc3\xa4hinn\xc3\xa4 vapauttaakseen maansa taloussaarrosta._NEWLINE_Serbian parlamentti pyysi vuonna 2010 anteeksi Srebrenican vuoden 1995 joukkomurhaa, mutta kielsi maan olleen valtiona vastuussa siit\xc3\xa4. Vasta valittu serbipresidentti her\xc3\xa4tti vuonna 2012 n\xc3\xa4r\xc3\xa4\xc3\xa4 sanoessaan, ettei Srebrenicassa tehty kansanmurhaa, vain yksitt\xc3\xa4iset komentajat syyllistyiv\xc3\xa4t sotarikoksiin._NEWLINE_Yk:n tuomioistuimen ICJ:n mukaan Milosevicin Serbia ei ollut syyllinen Bosnian kansanmurhaan, muttei my\xc3\xb6sk\xc3\xa4\xc3\xa4n tehnyt kyllin sen est\xc3\xa4miseksi. Bosnian muslimeille ja kroaateille t\xc3\xa4m\xc3\xa4 tuomio oli pettymys. ICTY ei pid\xc3\xa4 tiedotteessaan kaikkia Bosnian etnisi\xc3\xa4 puhdistuksia kansanmurhana. Kuitenkin my\xc3\xb6s ICTY:n mukaan ainakin Srebrenicassa ja Zepassa tapahtui kansanmurha. Kuitenkin mm Srebrenicassa murhaaminen kohdistui yleens\xc3\xa4 aseik\xc3\xa4isin miehiin, vanhukset, naiset ja lapset ajettiin muslimialueille. Koko Bosniassa muslimisiviileit\xc3\xa4 kuoli sodan kest\xc3\xa4ess\xc3\xa4 vain 2%, mik\xc3\xa4 ei viittaa j\xc3\xa4rjestelm\xc3\xa4lliseen kansan tuhoamiseen._NEWLINE_Serbian presidentti Tomislav Nikolic pyysi kev\xc3\xa4\xc3\xa4ll\xc3\xa4 2013 ensimm\xc3\xa4isen\xc3\xa4 Serbian presidenttin\xc3\xa4 anteeksi Srebrenican joukkomurhaa Serbian valtion edustajana, mutta Bosnian muslimien mielest\xc3\xa4 olisi pit\xc3\xa4nyt mainita sana kansanmurha, koska kaksi kansainv\xc3\xa4list\xc3\xa4 oikeutta pit\xc3\xa4\xc3\xa4 Srebrenican joukkomurhaa kansanmurhana._NEWLINE_Aikansa horjuttuaan Yk:n tuomionistumien syytt\xc3\xa4j\xc3\xa4 p\xc3\xa4\xc3\xa4tti syytt\xc3\xa4\xc3\xa4 Bosnian serbijohtaja Radovan Karad\xc5\xbei\xc4\x87ia kansanmurhasta koko Bosnia-Hertzegovinassa 1992-1995, rikoksista ihmisyytt\xc3\xa4 vastaan ja sotarikoksista. Puolustus ja Karad\xc5\xbei\xc4\x87 vaativat syytteiden peruuttamista. T\xc3\xa4st\xc3\xa4 huolimatta Karadzic tuomittiin maaliskuussa 2016 40 vuodeksi vankeuteen mm rikoksista ihmisyytt\xc3\xa4 vastaan ja kansanmurhasta.'